มันนี่ทูเดย์
ยืดอายุเบิกจ่ายงบเหลื่อมปีกระตุ้นเศรษฐกิจ
25 ก.พ. 2559

ยืดอายุเบิกจ่ายงบเหลื่อมปีกระตุ้นเศรษฐกิจ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า คณะรัฐมนตรี (ครม.) ได้เห็นชอบงบเหลื่อมปีที่เบิกจ่ายไม่ทันอีก 8,600 บาท โดยให้ทำสัญญาภายในวันที่ 31 มี.ค. 2559 และเบิกจ่ายให้ได้ทั้งหมดภายในวันที่ 30 ก.ย. 2559 และให้กรมบัญชีกลางติดตามความคืบหน้าและรายงานให้ ครม.ทราบอย่างต่อเนื่อง
สำหรับงบเหลื่อมปีมีจำนวน 3.07 แสนล้านบาท รัฐบาลกำหนดเส้นตายให้ทำสัญญาภายในสิ้นปีที่ผ่านมา ซึ่งมีการทำสัญญาไปแล้ว 2.3 แสนล้านบาท เบิกจ่ายได้แล้ว 1.13 แสนล้านบาท ยังทำสัญญาไม่ทัน 7 หมื่นล้านบาท รัฐบาลก็ให้ตัดงบดังกล่าวทันที
อย่างไรก็ตาม ที่ผ่านมาได้มีหน่วยงานขอผ่อนผันใช้งบต่อ ซึ่งก่อนหน้านี้ ครม.เห็นชอบให้เบิกจ่ายต่อได้ 3.1 หมื่นล้านบาท และล่าสุด 8,600 ล้านบาท โดยต้องส่งคำขอใช้งบกับทางสำนักงบประมาณภายในวันที่ 29 ก.พ.นี้ และทำสัญญาให้ทันภายในเดือน มี.ค. และเบิกจ่ายในสิ้นเดือน ก.ย.นี้ จะมีงบเหลื่อมปีเหลือเบิกจ่ายไม่ทันเพียง 3 หมื่นล้านบาท
เมืองไทยประกันภัยกำไรปี’58 รวม 928 ล้านบาท
นางนวลพรรณ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันภัย แจ้งผลการดำเนินงานสำหรับปี 2558 มีผลกำไรสุทธิสูงถึง 928 ล้านบาท โดยมีเบี้ยประกันภัยรับรวม 11,396 ล้านบาท สูงขึ้นจากงวดเดียวกันของปีก่อนหน้า 11.4%  เป็นผลมาจากการบริหารจัดการในหลายด้านโดยเฉพาะการวางกลยุทธ์การจำหน่าย การออกแบบและกำหนดสัดส่วนผลิตภัณฑ์ระหว่างการประกันภัยรถยนต์และการประกันภัยทั่วไปอย่างเหมาะสม การบริหารช่องทางการขาย การจัดโครงสร้างประกันภัยต่อเพื่อกระจายความเสี่ยงตลอดจนบริหารต้นทุนขายและค่าใช้จ่ายในการดำเนินงานให้สมดุลกับรายได้ที่เกิดขึ้น
นอกจากนี้บริษัทมีการส่งเสริมให้พัฒนาและปรับกระบวนการเพื่อเพิ่มประสิทธิภาพในการทำงานภายใต้โครงการ LEAN CONCEPT